শীর্ষ আদালতের রায়কে মুখ্যমন্ত্রী মমতা বন্দ্যোপাধ্যায় প্রকাশ্যে স্বাগত জানালেন ঠিকই। তবে রায় নিয়ে অস্বস্তির জেরে মঙ্গলবারই সরিয়ে দেওয়া হল সুপ্রিম কোর্টে রাজ্যের অ্যাডভোকেট-অন-রেকর্ড পারিজাত সিংহ এবং এই মামলার সঙ্গে যুক্ত প্রবীণ আইনজীবী মৃণালকান্তি মণ্ডলকে। 
এদিন সুপ্রিম কোর্টের প্রধান বিচারপতির নির্দেশে নিঃশর্তে ক্ষমা চেয়ে মামলা প্রত্যাহার করতে হয়েছে রাজ্যকে। রায় বেরনোর পরেই তড়িঘড়ি সরিয়ে দেওয়া হয় এই দুই আইনজীবীকে। আইনজীবী মহলের খবর, এই অপসারণের জন্য দুজনেই ঘনিষ্ঠ মহলে আঙুল তুলেছেন এক সাংসদের দিকে।
নারদ-কাণ্ডে এদিন সিবিআই তদন্ত বহাল রাখে সুপ্রিম কোর্ট। সেদিক থেকে অস্বস্তিতে পড়লেও হাইকোর্টের নির্দেশের কিছু ‘কড়াকড়ি’ শিথিল হওয়ায় কিছুটা ‘স্বস্তি’ মিলেছে প্রশাসনের অন্দরে। নারদ-কাণ্ডে সিবিআই তদন্তের রায় দিয়ে হাইকোর্ট জানিয়েছিল, ৭২ ঘণ্টার মধ্যে প্রাথমিক তদন্ত রিপোর্ট জমা দিতে হবে। তার ভিত্তিতে এফআইআর দায়ের করা হবে বলে অনুমান করেছিলেন প্রশাসনের অনেকেই। নারদ-কাণ্ডে চর্চিত রাজ্যের মন্ত্রী এবং তৃণমূলের সাংসদদের বিষয়ে হাইকোর্টের পর্যবেক্ষণ অস্বস্তিতে ফেলেছিল দল ও প্রশাসনকে। 
মঙ্গলবার সুপ্রিম কোর্ট হাইকোর্টের বেঁধে দেওয়া সময়সীমা শিথিল করে জানিয়েছে, অন্তত এক মাস সময় দেওয়া হবে সিবিআই’কে। সিবিআই আগে থেকে কোনও নির্দিষ্ট লক্ষ্য স্থির করে যাতে তদন্ত না করে, সেই ব্যাপারেও সতর্ক করেছে সর্বোচ্চ আদালত। সেই প্রেক্ষিতে মুখ্যমন্ত্রী এদিন বলেন, ‘‘আদালতের রায়কে স্বাগত। এটা ইতিবাচক রায়।’’
নবান্ন সূত্রের একাংশের ব্যাখ্যা, সরকার মূলত চাইছিল, সিবিআই যাতে ‘রাজনৈতিকভাবে চালিত’ না হয়। তৃণমূল সাংসদ তথা আইনজীবী কল্যাণ বন্দ্যোপাধ্যায় এদিন বলেন, ‘‘কলকাতা হাইকোর্ট যে পর্যবেক্ষণের কথা বলেছিল, তাতে প্রাথমিকভাবে মনে হচ্ছিল কোনও অপরাধ সংঘটিত হয়েছে। অভিযুক্তদের বিশ্বাসযোগ্যতা নিয়ে প্রশ্ন রয়েছে। এই সমস্ত পর্যবেক্ষণ সিবিআই বিবেচনার মধ্যে আনবে না। একইসঙ্গে অভিযুক্তদের বিরুদ্ধে সিবিআই কোনও পদক্ষেপ করলে তাঁরা যে কোর্টে যেতে পারবেন, তা-ও স্পষ্ট হয়েছে।’’